ส่วนที่ 1

ข้อมูลสรุป (Executive summary)

บริษัทได้จดทะเบียนจัดตั้งขึ้นในปี พ.ศ. 2537 เพื่อพัฒนาโรงงานผลิตเหล็กแผ่นขนาดย่อม
(mini-mill) ชนิดแผ่นรีดร้อน ด้วยเทคโนโลยีเหล็กแท่งหล่อบาง (Thin-Slab)
ในประเทศไทยเพื่อรองรับตลาดเหล็กภายในและต่างประเทศ ในปี พ.ศ. 2538
บริษัทได้แปรสภาพเป็นบริษัทมหาชนจำกัด และจดทะเบียนเป็นบริษัทจดทะเบียนในตลาดหลักทรัพย์
เมื่อวันที่ 2 กรกฎาคม 2539 บริษัทได้เริ่มดำเนินธุรกิจในต้นปี พ.ศ. 2541
ปัจจุบันบริษัทเป็นเจ้าของ ผู้พัฒนา และ ผู้ดำเนินการโรงงานผลิตเหล็กแผ่นขนาดย่อม
(mini-mill) ชนิดแผ่นรีดร้อน ที่มีความก้าวหน้าแห่งหนึ่งในโลก ด้วยขนาดกำลังผลิต 1.5
ล้านตันต่อปี บริษัทมีโรงงานตั้งอยู่ที่ : 358 หมู่ 6 ถนนทางหลวงสาย 331 นิคมอุตสาหกรรมชลบุรี
(บ่อวิน) ตำบลบ่อวิน อำเภอศรีราชา จังหวัดชลบุรี 20230
บริษัทมีบริษัทย่อยสองบริษัทซึ่งมิได้ดำเนินธุรกิจ

ปัจจุบันบริษัทมิได้ทำการผลิตเนื่องจาก
ความต้องการและราคาตลาดสำหรับผลิตภัณฑ์ของบริษัทลดลงอย่างมากในปี 2541
และต่อเนื่องมาจนถึงปัจจุบัน และระดับการผลิตเหล็กรีดร้อนซึ่งเริ่มผลิตได้ในปี 2541
ไม่เป็นไปตามเป้าหมาย ในเดือนธันวาคม 2541 บริษัทหยุดดำเนินการผลิตสินค้าชั่วคราว
อันเนื่องมาจากเครื่องจักรที่ใช้ในการผลิตได้รับความเสียหายจากฟ้าผ่า
บริษัทดำเนินการซ่อมแซมได้เสร็จสมบูรณ์ในเดือนกุมภาพันธ์ 2542 แต่อย่างไรก็ตามในปี 2542
จนถึงปัจจุบัน บริษัทยังไม่ได้เริ่มดำเนินการผลิต
เนื่องจากภาวะการตลาดของผลิตภัณฑ์เหล็กภายในประเทศและต่างประเทศยังไม่ดีขึ้นประกอบกับบริษัทประสบปัญหาทางด้านการเงิน

บริษัทมีกระแสเงินสดติดลบและขาดสภาพคล่องทางการเงิน ตั้งแต่ปี 2541
บริษัทไม่สามารถชำระดอกเบี้ยเงินกู้ยืมจากสถาบันการเงินในประเทศที่ครบกำหนดชำระแล้ว
และการผิดนัดชำระหนี้ดังกล่าวเป็นเหตุให้ผู้ถือหุ้นกู้ในต่างประเทศถือเป็นการไม่ปฏิบัติตามสัญญาการออกหุ้นกู้ซึ่งมีผลทำให้บริษัทถูกจำกัดการใช้เงินที่ได้มาจากการออกหุ้นกู้โดยผู้ดูแลผลประโยชน์สำหรับผู้ถือหุ้นกู้ทั้งหมด
การใช้เงินในการดำเนินธุรกิจต่าง ๆ
ของบริษัทจะต้องได้รับความเห็นชอบจากผู้ดูแลผลประโยชน์ของผู้ถือหุ้นกู้และเจ้าหนี้เงินกู้ยืมจากสถาบันการเงินในประเทศดังกล่าวก่อนและผลการอนุมัติดังกล่าวจะขึ้นอยู่กับผลการปรับโครงสร้างหนี้

บริษัทกำลังอยู่ในระหว่างการศึกษาเพื่อปรับโครงสร้างการออกแบบขบวนการผลิตผลิตภัณฑ์ต่อเนื่อง
ซึ่งได้แก่ เหล็กแผ่นชุบสังกะสี และเหล็กแผ่นรีดเย็น
โรงงานผลิตผลิตภัณฑ์ดังกล่าวตั้งอยู่บริเวณใกล้เคียงกับโรงงานผลิตเหล็กรีดร้อน
การก่อสร้างโครงการการผลิตผลิตภัณฑ์ต่อเนื่องได้หยุดดำเนินการก่อสร้างเนื่องจากบริษัทมีปัญหาทางด้านการเงินบริษัทวางแผนที่จะกลับมาดำเนินการก่อสร้างต่อ
เมื่อบริษัทสามารถหาแหล่งเงินทุนได้

บริษัทได้ชะลอการก่อสร้างโครงการผลิตเหล็กพรุน
เนื่องมาจากราคาตลาดของเศษเหล็กและเหล็กพรุนมีการลดลงอย่างมากและบริษัทประสบปัญหาทางด้านการเงิน
โรงงานเหล็กพรุนตั้งอยู่บริเวณใกล้เคียงกับโรงงานผลิตเหล็กรีดร้อน
บริษัทมีแนวโน้มที่จะดำเนินการก่อสร้างต่อเมื่อราคาตลาดดีขึ้น และบริษัทมีเงินทุนเพียงพอ

บริษัทยื่นแผนปรับโครงสร้างหนี้ของบริษัทเพื่อปรับหนี้ที่มีต่อผู้ให้สินเชื่อสถาบันการเงินไทย
ตราสารขั้นต้น (หุ้นกู้มีจำนองลำดับแรก) ตราสารขั้นต้นลำดับรอง (หุ้นกู้มีจำนองลำดับรอง)
และหุ้นกู้มีจำนองลำดับสองภายใต้กระบวนการปรับโครงสร้างหนี้ของ
คณะกรรมการเพื่อส่งเสริมการปรับปรุงโครงสร้างหนี้(“คปน.”)
ซึ่งได้รับความช่วยเหลือจากธนาคารแห่งประเทศไทย
แผนปรับโครงสร้างหนี้ดังกล่าวได้รับมติเห็นชอบจากเจ้าหนี้เสียงข้างมากตามโครงการปรับโครงสร้างหนี้
ของ คปน. เมื่อวันที่18 กุมภาพันธ์ 2543
ส่วนเจ้าหนี้เสียงข้างมากที่ไม่ได้รวมอยู่ในโครงการปรับโครงสร้างหนี้ได้ให้ความเห็นชอบที่จะสนับสนุนแผนปรับโครงสร้างหนี้
บริษัทได้แต่งตั้งที่ปรึกษาทางการเงิน
เพื่อให้คำปรึกษาในการหาแหล่งเงินทุนและสินเชื่อเพื่อใช้ในการดำเนินงานและดำเนินงานระหว่างก่อสร้างโครงการการผลิตผลิตภัณฑ์ต่อเนื่องและโครงการผลิตเหล็ก

บริษัทและเจ้าหนี้รายหนึ่งได้ยื่นคำร้องขอฟื้นฟูกิจการต่อศาลล้มละลายกลางแห่งประเทศไทย(“ศาลล้มละลาย”)
เมื่อ วันที่ 11 เมษายน 2543 โดยศาลล้มละลายมีคำสั่งให้ฟื้นฟูกิจการของบริษัท
พร้อมมีคำสั่งแต่งตั้งผู้ทำแผนฟื้นฟูกิจการ (“ผู้ทำแผน”) คือบริษัท รามคำแหง แพลนเนอร์ จำกัด
เมื่อวันที่ 8 พฤษภาคม 2543 ซึ่งผลของการที่ศาลมีคำสั่งแต่งตั้งผู้ทำแผน
จะทำให้อำนาจหน้าที่ในการจัดการกิจการและทรัพย์สินของบริษัท
รวมทั้งสิทธิตามกฎหมายของผู้ถือหุ้นของบริษัทตกแก่ผู้ทำแผน
ยกเว้นสิทธิที่จะได้รับเงินปันผลและจะทำให้ไม่มีการประชุมผู้ถือหุ้นในระหว่างระยะเวลาที่ศาลยังมิได้มีคำสั่งยกเลิกการฟื้นฟูกิจการ

เงื่อนไขบังคับก่อนการปฏิบัติตามแผนปรับโครงสร้างหนี้
รวมถึงการที่บริษัทจะเข้าดำเนินการเจรจากับเจ้าหนี้อื่นที่มิได้อยู่ในแผนการปรับโครงสร้างหนี้และหนี้ที่เป็นภาระผูกพันในอนาคต
จะต้องได้รับความเห็นชอบจากเจ้าหนี้เสียงข้างมาก
นอกจากนี้บริษัทต้องได้รับคำยืนยันจากแหล่งเงินทุนและสินเชื่อเงินทุนหมุนเวียนที่จำเป็นต้องใช้ในการดำเนินกิจการและแผนการฟื้นฟูกิจการที่ยื่นต่อศาลล้มละลายต้องได้รับความยินยอมจากเจ้าหนี้เสียงข้างมากตามกระบวนการฟื้นฟูกิจการในศาลล้มละลาย
ผู้ทำแผนได้จัดทำแผนและนำส่งแผนฟื้นฟูกิจการส่งให้เจ้าหนี้ และเจ้าพนักงานพิทักษ์ทรัพย์ เมื่อวันที่ 6
ธันวาคม 2543 แต่เจ้าหนี้ได้ลงมติในที่ประชุมเจ้าหนี้ไม่ยอมรับแผนฟื้นฟูกิจการ เมื่อวันที่ 13
กุมภาพันธ์ 2544 และเมื่อวันที่ 2 มีนาคม 2544 ศาลล้มละลายกลางได้มีคำสั่งแต่งตั้งให้บริษัท
มหาราชแพลนเนอร์ จำกัด เป็นผู้ทำแผนคนใหม่ของบริษัทแทนบริษัท รามคำแหง แพลนเนอร์ จำกัด
ขณะนี้บริษัท มหาราช แพลนเนอร์ จำกัด
อยู่ระหว่างการจัดทำแผนฟื้นฟูกิจการของบริษัทเพื่อนำเสนอต่อเจ้าหนี้เพื่อพิจารณา
ซึ่งจะครบกำหนดระยะเวลาการยื่นแผนฟื้นฟูกิจการในวันที่ 16 เมษายน 2544